sekcia štátnej starostlivosti o šport

MINISTERSTVO ŠKOLSTVA
SLOVENSKEJ REPUBLIKY
Stromová 1,  813 30 Bratislava 1

Organizáciám, ktorým boli v roku 2009 poskytnuté dotácie – kapitálové transfery zo štátneho rozpočtu  prostredníctvom rozpočtu Ministerstva školstva SR 

Váš list číslo/ zo dňa
 
Naše číslo	vybavuje/linka		Bratislava
CD-2009-25215/48121-286-10	                    Ing. I.Belanová/59374147                                                    21. 12. 2009
                                                                             ildiko.belanova@minedu.sk

Vec
Usmernenie k vyúčtovaniu dotácií poskytnutých v roku 2009 formou kapitálových transferov

	V zmysle smernice Ministerstva školstva SR č. 6/2008-RI z 10. apríla 2008 o poskytovaní dotácií v pôsobnosti Ministerstva školstva SR a zmlúv/dodatkov k zmluvám o poskytnutí dotácie zo štátneho rozpočtu prostredníctvom rozpočtu Ministerstva školstva SR, uzatvorených v roku 2009 medzi Ministerstvom školstva SR a organizáciami na zabezpečenie plnenia úloh v oblasti športu, sekcia štátnej starostlivosti o šport Ministerstva školstva SR zasiela k spôsobu vyúčtovania dotácií poskytnutých v roku 2009 nasledovné usmernenie:
Prostriedky štátneho rozpočtu, poskytnuté Ministerstvom školstva SR prostredníctvom sekcie štátnej starostlivosti o šport na zabezpečenie úloh v oblasti materiálno-technického rozvoja športu v zmysle zmluvy/dodatku k zmluve, uzatvorenej v roku 2009 medzi Ministerstvom školstva SR a príslušnou organizáciou, môžu byť zúčtované výlučne na účely uvedené v zmluve a len na kapitálové výdavky – investície.
Na zúčtovanie dotácií poskytnutých v r. 2009 sa vzťahujú ustanovenia príslušnej zmluvy/dodatku k zmluve o poskytnutí dotácie zo štátneho rozpočtu prostredníctvom rozpočtu Ministerstva školstva SR uzatvorenej v roku 2009, ustanovenia cit. smernice Ministerstva školstva SR o poskytovaní dotácií v pôsobnosti Ministerstva školstva SR a usmernenie sekcie štátnej starostlivosti o šport Ministerstva školstva SR k použitiu kapitálových transferov, poskytnutých z rozpočtu Ministerstva školstva SR vo forme kapitálových transferov na realizáciu Národného programu rozvoja športu v SR v roku 2009 - podprogram 02604 – Materiálno-technický rozvoj športu, ktoré tvorí  prílohu k zmluve.
	Účelové určenie finančných prostriedkov a ich suma, určená na jednotlivé projekty materiálno-technického rozvoja športu v roku 2009, je uvedená v ustanoveniach čl. I ods. 1 zmluvy o poskytnutí dotácie resp. jej dodatku.
Špecifikácia kapitálových výdavkov je vymedzená v platnej ekonomickej klasifikácii - v opatrení Ministerstva financií SR z 8. decembra 2004 č. MF/010175/2004-4, ktorým sa ustanovuje druhová klasifikácia, organizačná klasifikácia a ekonomická klasifikácia rozpočtovej klasifikácie (v znení neskorších zmien a doplnkov) a v metodických usmerneniach, ktoré vydalo MF SR k používaniu cit. opatrenia s vysvetlivkami k ekonomickej klasifikácii rozpočtovej klasifikácie za účelom jednotného uplatnenia ekonomickej klasifikácie rozpočtovej klasifikácie, podľa ktorých treba postupovať o. i.  pri posudzovaní, či ide o kapitálové alebo bežné výdavky.  Cit. opatrenie  MF SR spolu s metodickými usmerneniami boli  uverejnené vo finančnom spravodajcovi MF SR č. 14/2004 pod č. 74 a 75 a č. 6/2009 pod č. 40.  
Ak sú v zmluve (vrátane jej dodatku) stanovené rôzne účely s prislúchajúcou sumou finančných prostriedkov, dodržanie výšky finančných prostriedkov podľa ich účelového určenia je záväzné  osobitne za každý účel. 	
Zúčtovanie poskytnutých dotácií sa predkladá na priloženom tlačive - podľa ich účelového určenia a v súlade so sumami, určenými v zmluve o poskytnutí dotácie, resp.  jej dodatku na jednotlivé účely.
V prípade, ak na zúčtovanie dotácie organizácia nepoužije priložené tlačivá (ktoré sú uverejnené aj na internetovej stránke MŠ SR http://www.minedu.sk/SPORT/sport.htm a sú k dispozícii na stiahnutie),  upozorňujeme, že aj v prípadnej inej forme zúčtovania dotácie musia byť zachované a dodržané všetky požadované údaje a informácie v  štruktúre stanovenej Ministerstvom školstva SR.
	Vo vyúčtovaní dotácií, poskytnutých formou kapitálových transferov v roku 2009 je potrebné uviesť:
-	vecné vyhodnotenie projektov, na ktoré sa dotácia poskytla, t. j. účelu použitia poskytnutých prostriedkov podľa zmluvy a v prípade schválených zmien (vrátane zmien účelu) podľa dodatku k zmluve, 
-	zoznam dokladov slúžiacich k účtovnej evidencii a kontrole čerpania poskytnutej dotácie s uvedením čísla dokladu, zo dňa ...  (pričom sa uvádza presný dátum, nie iba rok 2009) a sumy vynaložených finančných prostriedkov v Eurách podľa dokladu a konkrétneho účelu ich použitia. V tejto súvislosti upozorňujeme, že v zúčtovaní môžu byť len doklady s dátumom od 1.1.2009 do 31.12.2009 (okrem prípadov, ak v zmluve/dodatku k zmluve nie je uvedený iný termín použitia dotácie ako rok 2009).
Ak na niektorý projekt bola vyčerpaná nižšia suma finančných prostriedkov než je suma schválená v zmluve/dodatku k zmluve a na iný projekt vyššia (bez schválenia jej zvýšenia dodatkom k zmluve), nedočerpanú sumu, poskytnutú na príslušný účel je potrebné bezpodmienečne vrátiť na účet Ministerstva školstva SR, nakoľko sa sumy čerpania dotácií určených na rôzne účely nemôžu navzájom započítavať (ani v rámci podprogramu) a takto predložené celkové čerpanie dotácií (ani za jednotlivé projekty) nemôže byť akceptované ako použitie dotácie podľa jej účelového určenia. 
V súvislosti so zúčtovaním dotácií Ministerstvo školstva SR ďalej upozorňuje, že	
-	zálohové faktúry nebudú akceptované,
-	v prípade inej meny na  faktúre ako Eurá treba sumu prepočítať aktuálnym kurzom NBS, platným v čase vystavenia faktúry a dopísať ju na faktúru v Eurách,  
-	v textových častiach zúčtovania treba používať plné názvy výrazov (nie nezaužívané skratky).
	Vzhľadom na opakujúce sa nepresnosti a nezrovnalosti vo vyúčtovaniach  dotácií si dovoľujeme upozorniť všetky dotknuté subjekty na dôsledné dodržanie  ustanovení zmluvy o poskytnutí dotácie (resp. jej dodatkov) ako aj cit. usmernenia Ministerstva školstva SR k použitiu dotácií v roku 2009 (ktoré je prílohou k zmluve a je pre prijímateľov dotácie záväzné) a k  zúčtovaniu dotácií pristúpili s maximálnou zodpovednosťou,  t. j., aby zúčtovanie predložili včas, v požadovanej forme na priložených tlačivách a kompletne so všetkými náležitosťami.
  V  prípade nedodržania niektorého z ustanovení zmluvy o poskytnutí dotácie v roku 2009 (príp. jej dodatku), podľa ktorej sa prijímateľ dotácie o. i. zaviazal, že v termíne do 25.1.2010 (ak v zmluve/dodatku k zmluve nie je uvedený iný termín použitia dotácie ako rok 2009) predloží sekcii štátnej starostlivosti o šport Ministerstva školstva SR zúčtovanie poskytnutej dotácie podpísané štatutárnym zástupcom organizácie (ktoré je jednou z podmienok pre poskytnutie dotácie v rozpočtovom roku 2010), Ministerstvo školstva SR môže pristúpiť k sankciám podľa čl. 3 zmluvy.        
  V  súvislosti s prostriedkami štátneho rozpočtu, ktoré sa nepoužili do 31. decembra 2009, upozorňujeme na  povinnosť ich  vrátenia bez zbytočného odkladu a bez osobitného vyzvania Ministerstvom školstva SR  na účet č. 7000063900/8180 VS 10, vedený v Štátnej pokladnici pre Ministerstvo školstva SR. V takomto prípade je vo vyúčtovaní potrebné uviesť, že nevyčerpané prostriedky boli vrátené na vyššie uvedený účet Ministerstva školstva SR. Nevyčerpané prostriedky štátneho rozpočtu sa nevracajú, ak ich celková suma za organizáciu nepresiahne 5 Eur (vrátane bežných transferov).
Ministerstvo školstva SR zároveň upozorňuje na povinnosť organizácie odviesť k 10. januáru 2010 (nie k  inému termínu) na účet č. 7000063812/8180 VS 10, vedený v Štátnej pokladnici pre Ministerstvo školstva SR, výnosy z prostriedkov štátneho rozpočtu. Z výnosov je možné odpočítať daň úrokov a poplatok za vedenie účtu. Nie je možné odpočítať poplatky za bankové operácie a ostatné bankové služby napr. poplatok za zaslanie výpisu z účtu. V príkaze na prevod finančných prostriedkov je potrebné uviesť v správe pre prijímateľa t. j.  pre Ministerstvo školstva SR, či ide o výnosy z prostriedkov štátneho rozpočtu alebo o vrátenie nevyčerpaných finančných prostriedkov. V oboch prípadoch, tak pri vrátení nepoužitých prostriedkov ako aj pri poukázaní výnosov z prostriedkov štátneho rozpočtu na účet Ministerstva školstva SR,  je bezpodmienečne nutné  zaslať sekcii štátnej starostlivosti o šport – odboru financovania športu MŠ SR avízo k poukázaniu prostriedkov t. j. list, v ktorom sa uvedie, o aké prostriedky ide (výnosy alebo vratky), v akej výške a v prípade nepoužitých prostriedkov z akého podprogramu/projektu a účelu sa vracajú. Žiadne finančné prostriedky  sa však  neposielajú na účet Ministerstva školstva SR poštovou poukážkou!
Odvody výnosov, vrátenie nepoužitých prostriedkov, zaslanie avíz, predloženie zúčtovania dotácií a pod. je povinný  vykonať prijímateľ, s ktorým Ministerstvo školstva SR uzavrelo zmluvu/dodatok k zmluve v roku 2009, a nie tretí subjekt. V prípade poskytnutia dotácie ďalšiemu subjektu (ak to umožnili podmienky uvedené v zmluve alebo jej dodatku), je však prijímateľ dotácie povinný zabezpečiť, aby aj tento subjekt v dostatočnom časovom predstihu splnil povinnosti uvedené v zmluve medzi Ministerstvom školstva SR a prijímateľom dotácie. Tretí subjekt však v žiadnom prípade nevykonáva povinnosti uvedené v zmluve priamo voči Ministerstvu školstva SR (t. z. neodvádza výnosy a nevracia nepoužité prostriedky na účty Ministerstva školstva SR, nezasiela avíza a nepredkladá zúčtovanie Ministerstvu školstva SR), ale prostredníctvom organizácie, ktorá mu finančné prostriedky poskytla.
Za dodržanie podmienok a ustanovení zmluvy/dodatku k zmluve voči Ministerstvu školstva SR je však v konečnom dôsledku zodpovedná tak prijímajúca organizácia (s ktorou Ministerstvo školstva SR uzatvorilo zmluvu/dodatok k zmluve o poskytnutí dotácie)  ako  aj konečný prijímateľ dotácie (tretí subjekt).  
Vyúčtovanie poskytnutých dotácií žiadame zaslať spolu za všetky projekty Ministerstvu školstva SR, Sekcii štátnej starostlivosti o šport, Stromová 1, 813 30 Bratislava v termíne do 25.1.2010 (ak v zmluve/dodatku k zmluve nie je uvedený iný termín použitia dotácie ako rok 2009). Vyúčtovanie zaslané v elektronickej podobe alebo faxom nebude akceptované.
Organizácie, ktorým bol v zmluve/dodatku k zmluve výnimočne schválený termín použitia dotácie siahajúci do roku 2010, predložia zúčtovanie v termíne uvedenom priamo v zmluve/dodatku k zmluve resp. do 15 dní po uplynutí termínu použitia dotácie uvedeného v zmluve/dodatku k zmluve. V takýchto prípadoch sa nepoužité prostriedky štátneho rozpočtu za rok 2009 vracajú až po konečnom zúčtovaní dotácie. Ostatné ustanovenia tohto usmernenia k vyúčtovaniu dotácií poskytnutých v roku 2009 formou kapitálových transferov sa vzťahujú aj na prípady, kedy je v zmluve/dodatku k zmluve uvedený iný termín použitia dotácie ako rok 2009.
Záverom si dovoľujeme upozorniť všetky dotknuté subjekty, že podľa § 11 ods. 3 písm. a) zákona č. 300/2008 o organizácii a podpore  športu a o zmene a doplnení niektorých zákonov dotáciu nemožno poskytnúť žiadateľovi, ktorý o. i. nemá vyrovnané finančné vzťahy so štátnym rozpočtom za predchádzajúce roky.

S úctou

Príloha

	Mgr. Pavol Macko
                                                                                                            generálny riaditeľ sekcie